ET Euroopa Liidu Teataja C 188/24

Komisjoni määruse (EÜ) nr 1898/2006 artikli 18 lõike 2 kohase, komisjoni määruse (EÜ) nr 1107/96 alusel registreeritud päritolunimetust või geograafilist tähist käsitleva koonddokumendi avaldamine kooskõlas nõukogu määruse (EMÜ) nr 2081/92 artiklis 17 sätestatud menetlusega

(2014/C 188/08)

KOONDDOKUMENT

NÕUKOGU MÄÄRUS (EÜ) nr 510/2006

geograafiliste tähiste ja päritolunimetuste kaitse kohta (1)

„PROSCIUTTO DI SAN DANIELE”

EÜ nr: IT-PDO-0117-01149 – 19.8.2013

KGT ( ) KPN ( X )

1. Nimetus

„Prosciutto di San Daniele”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.2. Lihatooted (kuumtöödeldud, soolatud, suitsutatud jne)

3.2. Toote kirjeldus, mida punktis 1 esitatud nimetus tähistab

Sink „Prosciutto di San Daniele” koosneb sea tagajäsemest (tagatükk ja tagakoot), mille külge on jäetud ka jalaosa; välimuselt on sink kitarrikujuline. Singi „Prosciutto di San Daniele” kaal tervikuna ja koos kondiga jääb tavaliselt vahemikku 8–10 kg, kuid ei tohi mingil juhul olla vähem kui 7,5 kg. Marmorjate pekitriipudega roosakas kuni punase värvusega liha on tihke, õrn ja elastne ning puhas valge pekk on tailihaga õiges proportsioonis. Maitse on kergelt magus, suhu jääb veidi tugevam järelmaitse. Lõhn on meeldiv ning selle eripära oleneb laagerdumisajast.

Sinki „Prosciutto di San Daniele” iseloomustavad järgmised keemilised näitajad:

— niiskusesisaldus ei tohi olla alla 57 % ega üle 63 %;

— naatriumkloriidi ja niiskuse protsendi suhtarv ei tohi olla vähem kui 7,8 või rohkem kui 11,2;

— niiskuse ja valgusisalduse protsendi suhtarv ei tohi olla vähem kui 1,9 või rohkem kui 2,5;

— proteolüüsi näitaja (trikloroäädikhappes (TCA) lahustuvate lämmastikku sisaldavate ühendite osakaal lämmastiku kogusisalduses) ei tohi olla üle 31.

Eespool osutatud keemilised näitajad kajastavad reie kakspealihase lõike protsentuaalset koostist ja need võetakse enne singi logoga märgistamist.

Singi „Prosciutto di San Daniele” võib tarbimisse lubada konditustatult, portsjonitena, st erineva suuruse ja kaaluga lõigetena, või viilutatult. Kõik tooteliigid on varustatud logoga.

3.3. Tooraine (üksnes töödeldud toodete puhul)

Elusloomad

Singi „Prosciutto di San Daniele” tootmiseks tohib kasutada järgmisi tõuge.

Lubatud on vastavalt Itaalia tõuraamatule (Libro Genealogico Italiano) parandatud traditsiooniliste standardtõugude Large White ja Landrace puhtatõulised sead ja ristandid.

— Ühtlasi on lubatud vastavalt Itaalia tõuraamatule parandatud Duroci tõugu sead.

— Lubatud on ka muudest tõugudest sead, ristandid ja hübriidid, kui need vastavad selektsiooni- ja ristamismudelitele, mis ei lähe vastuollu Itaalia tõuraamatu ettekirjutustega raske sea tootmise kohta.

— Traditsioonide kohaselt ei ole siiski lubatud kasutada sigu, kellel esineb vastunäidustatud omadusi, eelkõige loomi, kes kannavad stressitundlikkusega seotud geeni.

— Samuti ei ole lubatud kasutada Belgia Landrace’i, Hampshire’i, Pietraini, Duroci ja Spotted Polandi tõugu sigu.

— Kultide ja aretusemiste liha ei tohi kasutada.

— Loomade genotüüp peab võimaldama saavutada tõhusalt suure kaalu nii, et igas partiis oleks loomade keskmine eluskaal 160 kg, lubatud hälve on 10 %.

Searümba värske tagajäse

Singi „Prosciutto di San Daniele” valmistamiseks kasutatakse selliste searümpade värskeid tagajäsemeid, mis kuuluvad liidu searümpade klassifitseerimisskaala klassi „U”, „R” või „O” raskete sigade kategooriasse ja mille kaal peab olema vähemalt 11 kg.

Värske korrastatud tagajäseme välispeki (sh kamar) paksus mõõdetuna reieluu suhtes vertikaalselt, reieosast ja selle välispinnalt horisontaalasendis, peab olema vähemalt 15 mm olenevalt toote suurusest.

Kasutada ei tohi selliste sigade tagajäsemeid, kellel esineb ilmseid müopaatia tunnuseid (PSE- või DFD-liha) või enne tapmist nähtavaid põletikulisi või traumaatilisi tüsistusi.

Lubatud ei ole kasutada selliste sigade tagajäsemeid, kelle tapmisest on möödunud vähem kui 24 tundi või rohkem kui 120 tundi, samuti külmutatud tagajäsemeid.

3.4. Sööt (üksnes loomse päritoluga toodete puhul)

Tuleb järgida loomasööda kasutamise ja koostise üksikasjalikke eeskirju. Sööt peaks eelistatavalt olema vedelal kujul (kört või rokk), millele on traditsiooni kohaselt lisatud vadakut.

3.5. Tootmise erietapid, mis peavad toimuma määratletud geograafilises piirkonnas

Kõik singi „Prosciutto di San Daniele” töötlemisetapid alates värskete tagajäsemete korrastamisest kuni laagerdumisaja lõpuni peavad toimuma Udine provintsis San Daniele del Friuli kommuunis.

3.6. Erieeskirjad viilutamise, riivimise, pakendamise jm kohta

Viilutatud toode tuleb pakendada üksnes singi „Prosciutto di San Daniele” geograafilises töötlemispiirkonnas.

3.7. Erieeskirjad märgistamise kohta

Singi „Prosciutto di San Daniele” suhtes kohaldatakse erieeskirju seoses toote identifitseerimisega nii tootmisetapis (tooraine) kui ka lõpptoote puhul ja toote turustamise etapis.

Singi „Prosciutto di San Daniele” tootmisetapis on ette nähtud järgmised toote hilisemat identifitseerimist võimaldavad tegevused:

— seakasvataja märgistab sea templiga/templitega;

— tapamajas lüüakse värskele tagajäsemele tapamaja tempel;

— tootja paneb värskele tagajäsemele pitsati;

— kontrolliorgani juuresolekul ja vastutusel vajutatakse singi kamarale tulemärgisena logo jäljend.

Kondiga ja tervikliku singi „Prosciutto di San Daniele” märgisel peavad olema järgmised tähistused:

— „Prosciutto di Parma”, millele järgneb tähistus „denominazione di origine protetta” (kaitstud päritolunimetus);

— tootja registreeritud asukoht.

Konditustatud singil „Prosciutto di San Daniele”, mida müüakse ühes tükis, portsjoniteks tükeldatuna või viilutatult, peavad olema järgmised andmed:

— „Prosciutto di Parma”, millele järgneb tähistus „denominazione di origine protetta” (kaitstud päritolunimetus);

— pakendaja registreeritud asukoht;

— tootmise kuupäev (st kuupäev, millal töötlemine algas) juhuks, kui pitser ei ole enam nähtav.

Viilutatud singi „Prosciutto di San Daniele” pakendil peab olema logo reproduktsioon ja pakendaja identifitseerimist võimaldav tähtnumbriline kood.

Eespool osutatud logo on sama, mis vajutatakse laagerdunud singi kamarale, ning näeb välja järgmine:

4. Geograafilise piirkonna täpne määratlus

„Prosciutto di San Daniele” töötlemine peab toimuma Udine provintsis San Daniele del Friuli kommuunis.

Geograafiline ala, kus singi „Prosciutto di San Daniele” tootmiseks kasutatavad sead kasvavad ja tapetakse, hõlmab järgmiste piirkondade territooriumi: Friuli-Venezia Giulia, Veneto, Lombardia, Emilia-Romagna, Piemonte, Umbria, Toscana, Marche, Abruzzo ja Lazio.

5. Seos geograafilise piirkonnaga

5.1. Geograafilise piirkonna eripära

Singi „Prosciutto di San Daniele” tootmispiirkond asub geograafiliselt Friuli keskosas San Daniele del Friuli kommuunis piki Tagliamento jõe kaldaid, mille kaugemas osas kõrguvad esimesed Alpide eelmäestiku Carniche nõlvad.

Piirkonna pinnaseks on eriliselt moodustunud mullastik, mis sisaldab moreenilise päritolu tõttu rohkesti peent kruusa, mis on väga hügroskoopne ja tagab püsiva drenaaži.

Lisaks pinnasele mõjutab piirkonda Aadria merelt puhuv soe briis, mis liigub siia piki Tagliamento jõe sängi oma teel pikkamisi jahenedes, kohtudes Alpidelt puhuva külmema tuulega jõe ülemjooksul täpselt Ferro del Tarvisano kanali kohal. See loob püsiva mikrokliima, kus on pidev kerge õhuringlus, mis koos hea drenaažiga pinnasega tagab madala niiskustasemega keskkonna, mis on singi laagerdumiseks ideaalne. Sellise mikrokliima tõttu ei olnud juhus, et aja jooksul koondus singi „Prosciutto di San Daniele” tootmine üksnes samanimelisse omavalitsusse, kus kujunesid välja kohalikest spetsialiseerunud seakasvatustest pärit tagajäsemete töötlemise erioskused. Üks spetsialiseerunud töötajate peamine tegevus on tagajäseme korrastamine. Kõnealuse töötlemise käigus eemaldatakse värskelt tagajäsemelt liigne rasv ja lihaskude, andes tagatükile kindla kuju, nii et seda saab pressida iseloomulikult kitarrikujuliseks. Lisaks soodustab pärast korrastamist ja soolamist toimuv tagatüki pressimisetapp osmoosiprotsessi, mis soodustab liha laagerdumist.

5.2. Toote eripära

Tüüpiline „Prosciutto di San Daniele” on tagajäse, mille külge on jäetud jalaosa, mis tavapäraselt müügil olevatel suuremal osal sinkidel eemaldatakse. Jala allesjätmine tootmisprotsessi käigus muudab tervikuna oleva „Prosciutto di San Daniele” tarbijale kohe äratuntavaks. Olulised singi „Prosciutto di San Daniele” tunnused on ka iseloomulik kitarri kuju, hõrk maitse ja meeldiv lõhn, mis kõik on seotud tootmisprotsessi eripäraga, mille alla kuulub tagajäseme korrastamine ja pressimine, soolamine töötlemisetapi alguses üksnes meresoolaga ning liha pikk ja looduslik laagerdumine.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel

„Prosciutto di San Daniele” pärineb San Daniele del Friuli geograafilisest piirkonnast ning selle omadused on tihedalt seotud geograafilise tootmispiirkonna, selle keskkonnatingimuste ja inimeste oskustega.

Eriline mikrokliima, mille tekitavad geograafilise tootmispiirkonna maapinna omadused ja mullastik, loob madala niiskustasemega ja vajaliku õhuringlusega keskkonna, mis on väga sobiv singi „Prosciutto di San Daniele” laagerdumiseks ning selle maitse ja lõhna kujunemiseks.

Olulisel kohal on laagerdumise eest vastutavate töötajate kogemused: laagerdusruumides on palju aknaid ja tagajäsemed on riputatud sissetulevat õhku arvestades piki ruumi, et „Prosciutto di San Daniele” laagerduks aeglaselt ja kujuneks välja selle iseloomulik lõhn.

Viide spetsifikaadi avaldamisele

(Määruse (EÜ) nr 510/2006 (2) artikli 5 lõige 7)

Toote spetsifikaadi täielik tekst on saadaval järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3339

või

otse põllumajandus-, toiduaine- ja metsanduspoliitika ministeeriumi avalehel (www.politicheagricole.it), klõpsates linki „Qualità e sicurezza” [Kvaliteet ja ohutus] (ekraani ülemises paremas osas), seejärel linki „Disciplinari di Produzione prodotti DOP, IGP e STG” [Tootespetsifikaadid KPN, KGT, GTE].

(1) ELT L 93, 31.3.2006, lk 12. Asendatud määrusega (EL) nr 1151/2012.

(2) Vt allmärkus 1.